
R E P U B L I K A   H R V A T S K A

R J E Š E N J E

[bookmark: _Hlk179530225]	Visoki prekršajni sud Republike Hrvatske, u vijeću sastavljenom od sutkinja Katice Lučić, kao predsjednice vijeća te Jasne Momirović i Ivane Bosnić-Kovačić, kao članica vijeća, uz sudjelovanje Ksenije Šupe Vukadinović u svojstvu više sudske savjetnice-specijalistice, kao zapisničarke, u prekršajnom postupku protiv okrivljenika Danijela Zelića, kojeg brani odvjetnik Branimir Zorica u Zadru, zbog prekršaja iz članka 92. stavka 1. točke 2. Zakona o šumama („Narodne novine“, broj: 68/18, 115/18, 98/19, 32/20), rješavajući o žalbi Danijela Zelića, izjavljenoj protiv presude Općinskog suda u Gospiću od 29. srpnja 2026., poslovni broj: Pp-146/2023-11, na sjednici vijeća održanoj 2. listopada 2026.

r i j e š i o   j e

I. U povodu žalbe okrivljenika Danijela Zelića, a po službenoj dužnosti, ukida se pobijana presuda i predmet vraća prvostupanjskom sudu na ponovno suđenje.

II. Uslijed odluke iz točke I izreke, žalba okrivljenika je bespredmetna.
       
Obrazloženje

1. Uvodno citiranom presudom okrivljenik Danijel Zelić proglašen je krivim i uz primjenu članka 37. Prekršajnog zakona kažnjen novčanom kaznom u iznosu od 1.000,00 eura, zbog prekršaja iz članka 92. stavka 1. točke 2. Zakona o šumama, činjenično opisanog u izreci prvostupanjske presude, uz pravilno upozorenje da će se, ako dvije trećine izrečene novčane kazne plati u roku za plaćanje, u smislu članka 152. stava 3. Prekršajnog zakona, smatrati da je ista u cjelini plaćena.
	
1.1. Nadalje, okrivljeniku je na temelju članka 76.a stavka 5. Prekršajnog zakona i članka 94. Zakona o šumama izrečena i zaštitna mjera oduzimanja predmeta - 18 prm ogrjevnog drva hrasta izrezanog u metrice, bez naknade.

1.2. Istom presudom okrivljenik je obvezan na plaćanje troškova prekršajnog postupka u paušalnom iznosu od 20,00 eura. 

2. Protiv navedene presude okrivljenik je po branitelju pravodobno podnio žalbu iz svih zakonom propisanih žalbenih osnova.

2.1. U žalbi u bitnom osporava pravilnost prvostupanjske presude. 

2.2. Žalitelj predlaže da se, zbog razloga navedenih u žalbi, žalba prihvati.

3. Žalba je bespredmetna.

4. Rješavajući predmet i ispitujući pobijanu presudu u smislu odredbe članka 202. stavka 1. Prekršajnog zakona („Narodne novine“ broj 107/07, 39/13, 157/13, 110/15, 70/17, 118/18, 114/22, 86/26), uz ocjenu navoda žalbe okrivljenika, Visoki prekršajni sud Republike Hrvatske utvrdio je da je pobijanom presudom počinjena bitna povreda odredaba prekršajnog postupka navedena i opisana u članku 195. stavku 1. točki 10. Prekršajnog zakona, na koju povredu ovaj sud pazi po službenoj dužnosti. 

5. Prema članku 195. stavku 1. točki 10. Prekršajnog zakona bitna povreda odredaba prekršajnog postupka počinjena je, između ostalog, ako se presuda temelji na nezakonitom dokazu iz člana 90. tog Zakona, dakle ako se temelji na dokazu slobodnom ocjenom kojeg je sud, ocjenjujući ga u zajedništvu s drugim dokazima, utvrdio činjenično stanje na kojem je utemeljio svoju odluku. 

5.1. Sukladno članku 90. stavku 1. Prekršajnog zakona, sudske odluke ne smiju se temeljiti na dokazima pribavljenima na nezakonit način (nezakoniti dokazi), dok su u smislu stavka 2. točke 2. citiranog članka nezakoniti dokazi oni koji su pribavljeni povredom odredaba prekršajnog postupka i koji su izričito predviđeni ovim Zakonom te drugi dokazi za koje se iz njih saznalo.

5.2. Prema obrazloženju pobijane presude, prvostupanjski sud svoju odluku o krivnji okrivljenika za terećeno djelo temelji na zapisniku o inspekcijskom nadzoru od 25. siječnja 2023., a koji zapisnik sadrži izjavu stranke Danijela Zelića.

5.3. Iako prema članku 158. stavku 6. Prekršajnog zakona ovlaštena osoba tijela državne uprave, kada prikupljajući obavijesti postupa u okviru svoje nadležnosti za provođenje nadzora, smije osobu ispitati u svojstvu osumnjičenika, ispitivanje mora biti provedeno sukladno odredbama Prekršajnog zakona o ispitivanju okrivljenika, uz upozorenje na pravo na branitelja, u kojem se slučaju sukladno stavku 8. citiranog članka zapisnik o ispitivanju osumnjičenika smije koristiti kao dokaz u prekršajnom postupku.

5.4. U predmetnom slučaju Danijel Zelić bio je prisutan inspekcijskom nadzoru 25. siječnja 2023., te je on nakon upozorenja kao stranka sukladno odredbama članka 30. i 52. Zakona o općem upravnom postupku, te nakon upozorenja na pravo o uzimanju branitelja iz članka 158. Prekršajnog zakona, iako nije poučen da u smislu članka 171. stavka 2. Prekršajnog zakona nije dužan iznijeti svoju obranu niti odgovarati na pitanja, dao svoju izjavu o događaju koji je predmet optužbe, to se na tom zapisniku, kao nezakonitom dokazu u smislu članka 90. stavka 2. točke 2. Prekršajnog zakona, presude ne smije temeljiti. 

6. Iz obrazloženja pobijane presude proizlazi da se ista, između ostalog, temelji i na zapisniku o inspekcijskom nadzoru od 25. siječnja 2023., čime je počinjena bitna povreda odredaba prekršajnog postupka iz članka 195. stavka 1. točke 10. Prekršajnog zakona na koju ovaj sud pazi po službenoj dužnosti, uslijed čega pobijana presuda nije ispitana u smislu ostalih žalbenih osnova koje se žalitelj poziva.

7. Stoga je, na temelju članka 206. stavka 1. Prekršajnog zakona, riješeno kao u izreci ovog rješenja, s time da će prvostupanjski sud u ponovnom postupku otkloniti istaknutu bitnu povredu, te vodeći računa i o ostalim žalbenim navodima, donijeti novu, na zakonu osnovanu odluku.

8. Slijedom navedenog, riješeno je kao u izreci.
	 
U Zagrebu 2. listopada 2026.

 	Zapisničarka	       	          					Predsjednica vijeća

Ksenija Šupe Vukadinović, v.r.	           		Katica Lučić, v.r.  

Rješenje se dostavlja Općinskom sudu u Gospiću, u 5 otpravaka: za spis, okrivljenika, branitelja i tužitelja.

Za točnost otpravka - ovlašteni službenik
			Upraviteljica zajedničke sudske pisarnice 
[bookmark: _GoBack]						       	      Edita Vrkljan

